Taloussanomat julkaisi uutisen, jonka mukaan suomalaiset nuoret haaveilevat pääosin asumisesta maaseudulla ja korkeintaan kaupungin lähellä, mutta eivät kaupungissa.

Tutkimuksen mukaan suurin osa nuorista haaveilee maalla asumisesta.

Uutinen vaikutti yllättävältä. Sitä on referoitu monissa lehdissä. Tieto on täysin paikkaansapitämätön. Taloussanomat on julkaissut ilmiselvän ankan. En tiedä, onko tutkija referoinut omaa tutkimustaan väärin vai onko kirjoittaja vain ymmärtänyt väärin, mutta totuus on aivan toinen. Tämän blogin kommentoija nimimerkki Lepotila zZ tutustui alkuperäiseen tutkimusraporttiin ja kävi ilmi, että kyse oli aivan muusta:

”Vastaajalle esitettiin nettikyselyssä kuusi skenaariota, jotka kuvaavat lyhyesti hänen tulevaa elämäänsä maaseudulla. Häneltä kysyttiin mm. “Kuinka toivottava tällainen tulevaisuus olisi Sinulle?”. Niiden jälkeen vastaajaa kehotettiin: “Pohdi vielä lopuksi sellaista maaseudulle sijoittuvaa tulevaisuutta, joka olisi sinun unelmiesi täyttymys.” Häneltä kysyttiin muutama sitä koskeva kysymys. Viimeisenä tehtävänä oli sitten: “Valitse lopuksi paikka, jossa unelmiesi tulevaisuus luultavasti toteutuisi.” Vastausten perusteella Kuhmonen kertoi, missä ja miten nuoret tahtovat asua.

Vastaajilta ei kysytty, missä he mieluiten asuisivat. Heiltä kysyttiin, missä se heidän, tutkijan pyynnöstä kehittelemänsä, “unelmien tulevaisuus”, voisi parhaiten toteutua. Heiltä kysyttiin ensin maantieteellinen alue heidän fantasialleen.”

On aika ymmärrettävää, että jos kysytään, miten ja missä haluaisit asua, jos sinun pitäisi asua maalla, vastaukseksi tulee jokin muoto maalla asumisesta.

Kiitän nimimerkkiä Lepotila zZ